У Першую сусветную вайну са жніўня 1915 — па лістапад 1917 г. у Магілёве знаходзілася Стаўка Вярхоўнага галоўнакамандуючага, у горадзе спыняўся расійскі цар Мікалай II. Пасля Лютаўскай рэвалюцыі жыхары горада актыўна ўдзельнічалі ў рэвалюцыйных падзеях, мітынгах і сходах, у дзейнасці палітычных партый, суполак, таварыстваў і арганізацый. Выходзілі газеты «Могилевский вестник», «Труд», «Жизнь», «Эхо» і інш. У сакавіку 1917 года быў створаны Магілёўскі Беларускі Камітэт (Магілёўскі Беларускі Арганізацыйны Камітэт, Магілёўская Беларуская Рада), дзейнічаў да восені 1918 г. Адным з арганізатараў, а пазней старшынёй МБК быў Міхаіл Кахановіч. Па ініцыятыве МБК 31 сакавіка 1918 года быў праведзены агульнагарадскі сход (каля 400 дэлегатаў) на якім было прынята рашэнне аб падтрымцы стварэння Беларускай Народнай Рэспублікі (БНР). У 1918 годзе Магілёў быў акупаваны польскімі легіянерамі, затым германскімі войскамі, у тым жа годзе была абвешчана Беларуская Народная Рэспубліка, якая, аднак, не змагла супрацьстаяць сілам Чырвонай Арміі.